Kommissionens beslutning

af 4. februar 2002

om særlige betingelser for import af figner, hasselnødder og pistacienødder og visse produkter heraf med oprindelse i eller afsendt fra Tyrkiet

(meddelt under nummer K(2002) 386)

(EØS-relevant tekst)

(2002/80/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1, og

ud fra følgende betragtninger:

(1) Det er i mange tilfælde blevet konstateret, at tørrede figner og pistacienødder samt i et mindre omfang hasselnødder med oprindelse i eller afsendt fra Tyrkiet er stærkt forurenede med aflatoksin B1, og at det samlede aflatoksinindhold er for højt.

(2) Den Videnskabelige Komité for Levnedsmidler har udtalt, at aflatoksin B1 kan forårsage leverkræft selv ved meget lavt indhold, og at det er genotoksisk.

(3) Kommissionens forordning (EF) nr. 194/97 af 31. januar 1997 om fastsættelse af grænseværdier for bestemte forurenende stoffer i levnedsmidler(2), senest ændret ved forordning (EF) nr. 1566/1999(3), indeholder grænseværdier for bestemte forurenende stoffer, navnlig aflatoksiner i levnedsmidler. Stikprøver af navnlig tørrede figner med oprindelse i eller afsendt fra Tyrkiet har vist en betydelig overskridelse af disse grænseværdier.

(4) Dette udgør en alvorlig trussel for folkesundheden inden for Fællesskabet, og der må derfor vedtages beskyttelsesforanstaltninger på fællesskabsniveau.

(5) Europa-Kommissionens Levnedsmiddel- og Veterinærkontor (FVO) gennemførte et kontrolbesøg i Tyrkiet fra den 4. til den 8. september 2000 med henblik på at vurdere de eksisterende kontrolsystemer til forebyggelse af aflatoksinforurening i hasselnødder, pistacienødder og tørrede figner, der er bestemt til eksport til Det Europæiske Fællesskab. Kontrolbesøget viste bl.a., at de eksisterende kontrolprocedurer for partier af hasselnødder, pistacienødder og tørrede figner, der er bestemt til eksport til Det Europæiske Fællesskab, ikke sikrer, at partierne overholder de grænseværdier, der er fastsat i EF-bestemmelserne. Der blev konstateret utilstrækkelig uddannelse af de ansvarlige embedsmænd, utilstrækkelige prøvetagnings- og analyseprocedurer og utilstrækkelig dokumentation for, at eksportcertifikaterne stemmer overens med det pågældende parti. For de pågældende varer med oprindelse i eller afsendt fra Tyrkiet konstateres der løbende overtrædelser af grænseværdierne for aflatoksiner, hvilket indberettes via systemet for hurtig udveksling af oplysninger om fødevarer. Hasselnødder, pistacienødder og tørrede figner og produkter heraf med oprindelse i eller afsendt fra Tyrkiet bør derfor underkastes særlige betingelser for at sikre et højt sundhedsbeskyttelsesniveau.

(6) Det er nødvendigt, at tørrede figner, hasselnødder og pistacienødder og produkter heraf er fremstillet, sorteret, håndteret, forarbejdet, emballeret og transporteret i overensstemmelse med god hygiejnepraksis. Det er nødvendigt at fastslå aflatoksin B1-indholdet og det samlede aflatoksinindhold i prøver, som tages af det pågældende parti, umiddelbart før det forlader Tyrkiet.

(7) De tyrkiske myndigheder skal lade hvert parti tørrede figner, hasselnødder og pistacienødder med oprindelse i eller afsendt fra Tyrkiet ledsage af dokumentation om fremstillings-, sorterings-, håndterings-, forarbejdnings-, emballerings- og transportforholdene og om resultatet af laboratorieanalyser, der viser partiets aflatoksin B1-indhold og dets samlede aflatoksinindhold.

(8) Med henblik på at sikre folkesundheden er det nødvendigt, at den importerende medlemsstats kompetente myndigheder lader alle partier tørrede figner, hasselnødder og pistacienødder, der har oprindelse i eller er afsendt fra Tyrkiet, og som importeres til Det Europæiske Fællesskab, underkaste stikprøveudtagning og analyser for at bestemme deres aflatoksinindhold.

(9) Den Stående Levnedsmiddelkomité blev hørt den 2. april 2001 -

VEDTAGET FØLGENDE BESLUTNING:

Artikel 1

1. Medlemsstaterne må ikke importere produkter henhørende under følgende kategorier, som har oprindelse i eller er afsendt fra Tyrkiet, og som er beregnet til anvendelse som levnedsmiddel eller levnedsmiddelingrediens, medmindre partiet ledsages af resultaterne af de officielle prøver og analyser og af sundhedscertifikatet i bilag I i udfyldt og underskrevet stand og bekræftet af en repræsentant for generaldirektoratet for beskyttelse og kontrol under det tyrkiske ministerium for landbrug og landdistrikter:

- figner og tørrede figner henhørende under KN-kode 0804 20 10 eller 0804 20 90

- hasselnødder (Corylus sp.), med eller uden skal, henhørende under KN-kode 0802 21 00 eller 0802 22 00

- pistacienødder henhørende under KN-kode 0802 50 00

- blandinger af nødder og tørret frugt henhørende under KN-kode 0813 50 med indhold af figner, hasselnødder eller pistacienødder

- hasselnødder, figner og pistacienødder, tilberedte eller konserverede, herunder blandinger henhørende under KN-kode 2008 19.

2. Partierne må kun importeres til Fællesskabet via et af indgangsstederne i bilag II.

3. Hvert parti identificeres ved hjælp af et kodenummer, som svarer til nummeret på sundhedscertifikatet og den ledsagende rapport om resultatet af de officielle prøver og analyser, som er omhandlet i stk. 1.

4. Medlemsstaternes kompetente myndigheder påser, at importerede tørrede figner, hasselnødder og pistacienødder som omhandlet i stk. 1 med oprindelse i eller afsendt fra Tyrkiet underkastes dokumentkontrol for at sikre, at kravene til de sundhedscertifikater og prøveresultater, som er omhandlet i stk. 1, er opfyldt.

5. Medlemsstaterne foretager stikprøveudtagning og analyser af partier med oprindelse i eller afsendt fra Tyrkiet for at undersøge for indhold af aflatoksin B1 og det samlede aflatoksinindhold og underretter Kommissionen om analysernes resultat.

Artikel 2

Denne beslutning tages op til fornyet overvejelse inden den 1. juli 2002 for at afgøre, om de særlige betingelser i artikel 1 giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser.

Artikel 3

Medlemsstaterne træffer de nødvendige foranstaltninger for at efterkomme denne beslutning. De underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 4. februar 2002.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 31 af 1.2.1997, s. 48.

(3) EFT L 184 af 17.7.1999, s. 17.

BILAG I

>PIC FILE= "L_2002034DA.002802.TIF">

BILAG II

Liste over indgangssteder, hvorigennem figner, hasselnødder og pistacienødder eller produkter heraf med oprindelse i eller afsendt fra Tyrkiet kan importeres til Det Europæiske Fællesskab

>TABELPOSITION>